Všeobecne záväzné nariadenie obce Vinohrady nad Váhom  č. 1/2015
o financovaní originálnych kompetencií obce  Vinohrady nad Váhom  na úseku školstva 

Obec Vinohrady nad Váhom  na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 zákona SNR č. 369/1990 Zb. o obecnom zriadení v znení neskorších predpisov a v zmysle § 6 ods. 12 písm. c) zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov vydáva toto všeobecne záväzné nariadenie.

Článok I
Úvodné ustanovenie
1. Predmetom tohto všeobecne záväzného nariadenia (ďalej len VZN) v súlade s § 6 ods. 12
zákona č. 596/2003 Z. z. o štátnej správe v školstve a školskej samospráve, je určenie podrobností financovania a výšky finančných prostriedkov na mzdy a prevádzku pre materskú školu (MŠ) a školské zariadenia (ŠZ) v zriaďovateľskej pôsobnosti Obce Vinohrady nad Váhom  na príslušný kalendárny rok so zohľadnením špecifík školy  a školských zariadení, ktoré sú zriadené na území obce Vinohrady nad Váhom .

Článok II
Vymedzenie subjektov na poskytnutie finančných prostriedkov na mzdy a prevádzku

Ustanovenia tohto VZN sa vzťahujú na:
1. Materské školy 
Materská škola, č. 598, 925 55 Vinohrady nad Váhom 

 2. Školské jedálne:
Školská jedáleň pri Základnej škole Vinohrady nad Váhom
Školská jedáleň pri Materskej škole Vinohrady nad Váhom 

3. Školský klub detí: 
Školský klub detí pri Základnej škole Vinohrady nad Váhom 

Článok III
Podrobnosti financovania

1. Finančné prostriedky sú účelovo poskytnuté na mzdy a prevádzku na žiaka a dieťa 
školy a školského zariadenia. Pri ich použití sa musí zabezpečiť hospodárnosť, efektívnosť a účinnosť ich použitia. 

2. Obec Vinohrady nad Váhom poskytne finančné prostriedky na mzdy a prevádzku podľa článku II odsek 1, 2 a 3 tohto VZN nasledovne: 
a) materskej škole  - podľa počtu detí prijatých do MŠ podľa stavu k 15. septembru predchádzajúceho kalendárneho roka.
b) materskej škole – školskej jedálni  - podľa počtu detí prijatých do MŠ podľa stavu k 15. septembru predchádzajúceho kalendárneho roka.

b) základnej škole - školskému klubu -  podľa počtu všetkých žiakov základnej školy v zriaďovateľskej pôsobnosti Obce Vinohrady nad Váhom  podľa stavu k 15. septembru predchádzajúceho kalendárneho roka 

c) základnej škole – školskej jedálni - podľa počtu všetkých žiakov základnej školy a materskej školy podľa stavu k 15. septembru predchádzajúceho kalendárneho roka.  

Článok IV
Výška finančných prostriedkov

1.Výška finančných prostriedkov  na prevádzku a mzdy na jedno dieťa alebo jedného žiaka školy alebo školského zariadenia, je určená v prílohe tohto nariadenia. 

2. Celková ročná výška finančných prostriedkov  je určená súčinom počtu prijatých detí alebo žiakov podľa    článku III odsek 2  tohto nariadenia a výšky prostriedkov na mzdy a prevádzku podľa odseku 1. 

Článok V
Deň poskytnutia  finančných prostriedkov

Obec Vinohrady nad Váhom   poskytne finančné prostriedky príjemcovi podľa článku II  tohto VZN ,  mesačne najneskôr 25. deň v mesiaci.

Článok VI
Záverečné ustanovenia

1. Na tomto VZN sa uznieslo Obecné zastupiteľstvo obce Vinohrady nad Váhom a bolo schválené uznesením obecného zastupiteľstva č. /2015  dňa 29. 06. 2015

2. Nadobudnutím účinnosti tohto VZN č /2015.stráca účinnosť a platnosť VZN č.1/2013 o určení výšky dotácie na prevádzku a mzdy na dieťa materskej školy a školských zariadení so sídlom na území obce Vinohrady nad Váhom na rok 2013.  

3. Toto VZN nadobúda účinnosť dňa 15.07.2015

                                                                                                Ing. Eva Hanusová v. r. 
                                                                                                    starostka obce

Príloha č. 1 k VZN č. 1/2015

Výška finančných príspevkov na prevádzku a mzdy v školách a školských zariadeniach

Škola, školské zariadenie	Výška finančných prostriedkov
na mzdy a prevádzku
na žiaka /dieťa/ na rok 2015 v €	
Materská škola, č. 598, 925 55 Vinohrady nad Váhom 
	
1356,63
	
Školská jedáleň pri Materskej škole Vinohrady nad Váhom 
	
458,70
	
Školská jedáleň pri Základnej škole Vinohrady nad Váhom
	
218,75	
Školský klub detí pri Základnej škole Vinohrady nad Váhom 	
170,23	

VZN  zverejnené: 30.6.2015